善養堂
作者：韓琦
朝代：宋

paragraphs: 金銅飾巨扉，其上覆高屋。
青石鑿雙轍，其下走彫轂。
東西翼危墉，陰以捍攻觸。
自昔藩鎮强，尚此存遺躅。
後守營厥居，鄆擬苦迫促。
余來亦患之，重改敢輕速。
會茲歲月深，朽敗鮮完木。
一旦忽傾摧，僣迹詎可復。
余得矯前爲，命徒墮舊筑。
堂皇遂延袤，興寢適凉燠。
廊廡悉舒明，瞻望快耳目。
移樓成廣厦，面勢壓平陸。
既忘登陟勞，又遠顛躓辱。
外將延賓僚，內足燕親族。
乘閑娛詩書，遇節振絲竹。
頤真與放懷，動靜獲所欲。
於氣貴能養，在禮思無凟。
侯邦謹法度，是克綏遐福。
踰制苟幸免，更久猶追戮。
吾居已絕嫌，道義斯同育。